**รายงานของผู้สอบบัญชีรับอนุญาต**

เสนอผู้ถือหุ้นและคณะกรรมการของบริษัท อาร์ แอนด์ บี ฟู้ด ซัพพลาย จำกัด (มหาชน)

**ความเห็น**

ข้าพเจ้าเห็นว่า งบการเงินรวมและงบการเงินเฉพาะกิจการแสดงฐานะการเงินรวมของบริษัท อาร์ แอนด์ บี ฟู้ด ซัพพลาย จำกัด (มหาชน) (บริษัท) และบริษัทย่อย (กลุ่มกิจการ) และฐานะการเงินเฉพาะกิจการของบริษัท ณ วันที่ 31 ธันวาคม พ.ศ. 2563 และผลการดำเนินงานรวมและผลการดำเนินงานเฉพาะกิจการ รวมถึงกระแสเงินสดรวมและกระแสเงินสดเฉพาะกิจการสำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

**งบการเงินที่ตรวจสอบ**

งบการเงินรวมและงบการเงินเฉพาะกิจการประกอบด้วย

* งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม พ.ศ. 2563
* งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับปีสิ้นสุดวันเดียวกัน
* งบแสดงการเปลี่ยนแปลงส่วนของเจ้าของรวมและงบแสดงการเปลี่ยนแปลงส่วนของเจ้าของเฉพาะกิจการสำหรับปีสิ้นสุดวันเดียวกัน
* งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และ
* หมายเหตุประกอบงบการเงินรวมและงบการเงินเฉพาะกิจการซึ่งประกอบด้วยนโยบายการบัญชีที่สำคัญและหมายเหตุเรื่องอื่น ๆ

**เกณฑ์ในการแสดงความเห็น**

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระจากกลุ่มกิจการและบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ   
ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์  
ในการแสดงความเห็นของข้าพเจ้า

**เรื่องสำคัญในการตรวจสอบ**

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและงบการเงินเฉพาะกิจการสำหรับงวดปัจจุบัน ข้าพเจ้าได้ระบุเรื่อง การด้อยค่าของสินทรัพย์-หน่วยสินทรัพย์ที่ก่อให้เกิดเงินสดของธุรกิจโรงแรม เป็นเรื่องสำคัญในการตรวจสอบและได้นำเรื่องนี้มาพิจารณาในบริบทของการตรวจสอบ  
งบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องนี้

| **เรื่องสำคัญในการตรวจสอบ** | **วิธีการตรวจสอบ** |
| --- | --- |
| ***การด้อยค่าของสินทรัพย์-หน่วยสินทรัพย์ที่ก่อให้เกิดเงินสดของธุรกิจโรงแรม*** |  |
| อ้างอิงถึงหมายเหตุประกอบงบการเงินรวมและงบการเงินเฉพาะกิจการของบริษัท ข้อ 6 นโยบายการบัญชี ข้อ 9 เรื่องประมาณการทางบัญชีที่สำคัญ และการใช้ดุลยพินิจ ข้อ 17 เรื่องที่ดิน อาคารและอุปกรณ์ และข้อ 18 เรื่องสินทรัพย์ สิทธิการใช้  กลุ่มกิจการประกอบธุรกิจผลิตและจำหน่ายผลิตภัณฑ์ที่ใช้ในอุตสาหกรรมผลิตอาหาร เครื่องดื่ม และเครื่องอุปโภค และธุรกิจโรงแรม 2 แห่ง ตามมาตรฐานการบัญชี ฉบับที่ 36 ระบุว่า หากกิจการพบข้อบ่งชี้ว่า สินทรัพย์อาจเกิดการด้อยค่า กิจการต้องประมาณการมูลค่าที่คาดว่าจะได้รับคืนของสินทรัพย์นั้น ทั้งนี้เนื่องจากธุรกิจโรงแรมทั้งสองแห่งของกลุ่มกิจการมีผลการดำเนินงานขาดทุนอย่างต่อเนื่อง ผู้บริหารจึงกำหนดให้อาคาร อุปกรณ์ และสินทรัพย์สิทธิการใช้ ของธุรกิจโรงแรมทั้งสองแห่งของกลุ่มกิจการเป็นหน่วยสินทรัพย์ที่ก่อให้เกิดเงินสดที่ต้องทำการทดสอบการด้อยค่า  ณ วันที่ 31 ธันวาคม พ.ศ. 2563 หน่วยสินทรัพย์ที่ก่อให้เกิดเงินสดธุรกิจโรงแรม (อาคาร อุปกรณ์ และสินทรัพย์สิทธิการใช้) ทั้งสองแห่งของกลุ่มกิจการ มีมูลค่าตามบัญชีจำนวน 446.70 ล้านบาท (พ.ศ. 2562: อาคารและอุปกรณ์จำนวน 343.87 ล้านบาท) ซึ่งเป็นมูลค่าหลังหักค่าเผื่อการด้อยค่าสะสมของสินทรัพย์ที่บันทึกไว้ จำนวน 11.56 ล้านบาท (พ.ศ. 2562: 11.56 ล้านบาท) มูลค่าตามบัญชีของหน่วยสินทรัพย์ที่ก่อให้เกิดเงินสดของธุรกิจโรงแรมดังกล่าวคิดเป็นร้อยละ 9.15 (พ.ศ. 2562: อาคารและอุปกรณ์ร้อยละ 7.79) ของมูลค่าสินทรัพย์รวมในงบการเงินรวม  ในเดือนธันวาคม พ.ศ. 2563 ผู้บริหารได้ว่าจ้างให้ผู้ประเมินราคาอิสระที่เป็นผู้เชี่ยวชาญในวิชาชีพและได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (“ผู้ประเมินราคาอิสระ”) ทำการวัดมูลค่าของสินทรัพย์โดยการคิดลดประมาณการกระแสเงินสดเพื่อหามูลค่าที่คาดว่าจะได้รับคืนจากการใช้หน่วยสินทรัพย์ที่ก่อให้เกิดเงินสดของธุรกิจโรงแรมดังกล่าว โดยอ้างอิงจากมูลค่าจากการใช้ (value in use) | วิธีการตรวจสอบที่สำคัญของข้าพเจ้า ประกอบด้วย   * ข้าพเจ้าประเมินความเหมาะสมของการระบุหน่วยสินทรัพย์ที่ก่อให้เกิดเงินสดของกลุ่มกิจการ * ข้าพเจ้าทำความเข้าใจวิธีที่ผู้บริหารใช้ในการประเมินการด้อยค่าของสินทรัพย์ รวมถึงข้อสมมติฐานที่ใช้ และประเมินว่าวิธีการที่ผู้บริหารใช้และข้อสมมติฐานดังกล่าวสมเหตุสมผลและสอดคล้องกับลักษณะการดำเนินธุรกิจ * ข้าพเจ้าได้รับรายงานประเมินมูลค่าสินทรัพย์ ซึ่งจัดทำโดยผู้ประเมินราคาอิสระ และข้าพเจ้าได้ประเมินความเป็นอิสระ ความสามารถ และความเที่ยงธรรมของผู้ประเมินราคาอิสระ * ข้าพเจ้าประเมินความเหมาะสมของข้อสมมติฐานหลักที่ใช้ในการคาดการณ์กระแสเงินสดในอนาคตที่ผู้บริหารให้กับผู้ประเมินราคาอิสระ โดยไม่นำข้อมูลที่เกี่ยวกับสถานการณ์ COVID-19 มาถือเป็นข้อบ่งชี้การด้อยค่า ดังนี้  1. เปรียบเทียบอัตราค่าห้องพักเฉลี่ยที่ใช้ในการประมาณการกับผลการดำเนินงานจริงในอดีต แผนธุรกิจ และข้อมูลในอุตสาหกรรมเดียวกัน โดยวิเคราะห์จากโรงแรมระดับเดียวกันในบริเวณใกล้เคียงกัน 2. เปรียบเทียบอัตราการเข้าพักที่ใช้ในการประมาณการกับข้อมูลในอดีต แผนธุรกิจ และข้อมูลในอุตสาหกรรมเดียวกัน 3. เปรียบเทียบอัตราการเติบโตของรายได้ที่ใช้ในการประมาณการกับข้อมูลในอดีตและข้อมูลในอุตสาหกรรมเดียวกัน โดยวิเคราะห์จากโรงแรมระดับเดียวกันในบริเวณใกล้เคียงกัน 4. เปรียบเทียบสัดส่วนค่าใช้จ่ายต่อรายได้ที่คาดการณ์ในอนาคตกับผลการดำเนินงานในอดีต |

| **เรื่องสำคัญในการตรวจสอบ** | **วิธีการตรวจสอบ** |
| --- | --- |
| ข้อสมมติฐานหลักที่ผู้บริหารใช้ในการคิดลดประมาณการกระแสเงินสดในอนาคต มีดังนี้  1 อัตราค่าห้องพักเฉลี่ย  2 อัตราการเข้าพัก  3 อัตราการเติบโตของรายได้  4 สัดส่วนค่าใช้จ่ายต่อรายได้  5 อัตราคิดลด  ทั้งนี้ ในระหว่างปี พ.ศ. 2563 ได้เกิดการแพร่ระบาดของโรคติดเชื้อไวรัสโคโรน่า 2019 (“การระบาดของ COVID-19”) ซึ่งเหตุการณ์ดังกล่าวส่งผลกระทบทางลบต่อผลการดำเนินงานของกลุ่มธุรกิจโรงแรม แต่อย่างไรก็ตามกลุ่มกิจการเลือกนำข้อยกเว้นจากมาตรการผ่อนปรนชั่วคราวเพื่อลดผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) (“ข้อยกเว้น”) ที่ออกโดยสภาวิชาชีพบัญชี มาถือปฏิบัติสำหรับรอบระยะเวลารายงานสิ้นสุดภายในช่วงเวลาระหว่างวันที่ 1 มกราคม พ.ศ. 2563 ถึงวันที่ 31 ธันวาคม พ.ศ. 2563 โดยกลุ่มกิจการเลือกที่จะไม่นำข้อมูลที่เกี่ยวกับสถานการณ์ COVID-19 มาถือเป็นข้อบ่งชี้การด้อยค่า ในการพิจารณาว่าสินทรัพย์ของกลุ่มกิจการอาจมีการด้อยค่าหรือไม่  จากการทบทวนการด้อยค่าดังกล่าวและการใช้ข้อยกเว้นชั่วคราว กลุ่มบริษัทไม่มีการบันทึกค่าเผื่อการด้อยค่าของหน่วยสินทรัพย์ที่ก่อให้เกิดเงินสดของธุรกิจโรงแรมดังกล่าวเพิ่มเติมในงบกำไรขาดทุนเบ็ดเสร็จรวมสำหรับปี พ.ศ. 2563  ข้าพเจ้าให้ความสำคัญกับเรื่องดังกล่าว เนื่องจากมูลค่าของหน่วยสินทรัพย์ที่ก่อให้เกิดเงินสดของธุรกิจโรงแรมทั้งสองแห่งของกลุ่มกิจการมีสาระสำคัญต่องบการเงินรวม และการกำหนดมูลค่าจากการใช้ ต้องอาศัยการใช้ดุลยพินิจที่สำคัญของผู้บริหารในการประมาณการผลการดำเนินงานในอนาคต รวมถึงการใช้ข้อมูลและข้อสมมติฐานต่าง ๆ ที่กล่าวไว้ข้างต้น หากข้อสมมติฐานดังกล่าวมีการเปลี่ยนแปลง และหากนำข้อมูลที่เกี่ยวกับสถานการณ์ COVID-19 มาถือเป็นข้อบ่งชี้การด้อยค่าในการประมาณการดังกล่าว อาจจะส่งผลอย่างมีสาระสำคัญต่อมูลค่าจากการใช้และมีผลต่อการบันทึกค่าเผื่อการด้อยค่าและผลการดำเนินงาน | 1. ว่าจ้างให้ผู้เชี่ยวชาญด้านการประเมินของผู้สอบบัญชีทำการประเมินความเหมาะสมของอัตราคิดลดที่ใช้ในการคำนวณ โดยพิจารณาและเปรียบเทียบกับข้อมูลของบริษัทที่อยู่ในอุตสาหกรรมเดียวกันซึ่งสามารถอ้างอิงได้จากแหล่งข้อมูลที่เปิดเผยโดยทั่วไป เพื่อประเมินว่าอัตราคิดลดที่ใช้อยู่ในเกณฑ์ที่สามารถยอมรับได้  * ข้าพเจ้าขอให้ผู้เชี่ยวชาญด้านการประเมินของผู้สอบบัญชีทำการประเมินความเหมาะสมของวิธีการที่ใช้ว่าเป็นวิธีการที่ถือปฏิบัติโดยทั่วไปในอุตสาหกรรมหรือไม่ * ข้าพเจ้าได้ทดสอบความถูกต้องของการคำนวณการประเมินมูลค่าสินทรัพย์ * ข้าพเจ้ายังได้พิจารณาเงื่อนไขและความเหมาะสมของการนำข้อยกเว้นที่ออกโดยสภาวิชาชีพบัญชีมาปฏิบัติ   จากผลการตรวจสอบข้างต้นและการใช้ข้อยกเว้นชั่วคราวที่ออกโดยสภาวิชาชีพบัญชี ข้าพเจ้าพบว่า ข้อสมมติฐาน ที่สำคัญที่ใช้และการคำนวณมูลค่าที่คาดว่าจะได้รับคืนของสินทรัพย์มีความสมเหตุสมผลตามหลักฐานที่มีอยู่และอัตราคิดลดที่ใช้ในการคำนวณการคิดลดประมาณการกระแสเงินสดอยู่ในช่วงที่ยอมรับได้ นอกจากนี้กลุ่มกิจการได้มีการนำข้อยกเว้นที่ออกโดยสภาวิชาชีพบัญชีมาใช้อย่างเหมาะสม |
|  |  |

**ข้อมูลและเหตุการณ์ที่เน้น**

ข้าพเจ้าขอให้สังเกตหมายเหตุประกอบงบการเงินรวมและงบการเงินเฉพาะกิจการ ข้อ 2 เหตุการณ์สำคัญในระหว่างปีที่รายงานและ ข้อ 6 ที่อธิบายถึงนโยบายการบัญชีเกี่ยวกับการนำข้อยกเว้นจากมาตรการผ่อนปรนชั่วคราวเพื่อลดผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่ออกโดยสภาวิชาชีพบัญชี มาถือปฏิบัติสำหรับรอบระยะเวลารายงานสิ้นสุดภายในช่วงเวลาระหว่างวันที่ 1 มกราคม พ.ศ. 2563 ถึงวันที่ 31 ธันวาคม พ.ศ. 2563 และผลกระทบที่อาจเกิดขึ้นในอนาคต ทั้งนี้ ความเห็นของข้าพเจ้าไม่ได้เปลี่ยนแปลงไปเนื่องจากเรื่องที่ข้าพเจ้าให้ข้อสังเกตนี้

**ข้อมูลอื่น**

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วย ข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและงบการเงินเฉพาะกิจการ และรายงานของผู้สอบบัญชีที่อยู่ในรายงานนั้น ข้าพเจ้าคาดว่าข้าพเจ้าจะได้รับรายงานประจำปีภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่น และข้าพเจ้าไม่ได้ให้ความเชื่อมั่น  
ต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านและพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการ หรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับคณะกรรมการตรวจสอบ

**ความรับผิดชอบของกรรมการต่องบการเงินรวมและงบการเงินเฉพาะกิจการ**

กรรมการมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้ โดยถูกต้องตามที่ควร  
ตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ กรรมการรับผิดชอบในการประเมินความสามารถของกลุ่มกิจการและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่กรรมการมีความตั้งใจที่จะเลิกกลุ่มกิจการและบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของกลุ่มกิจการและบริษัท

**ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ**

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูง   
แต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริง  
อันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญ  
เมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจ  
ทางเศรษฐกิจของผู้ใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกต และสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยง  
  ที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มกิจการและบริษัท
* ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชี และการเปิดเผยข้อมูลที่เกี่ยวข้องซึ่งจัดทำขึ้นโดยกรรมการ
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มกิจการและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มกิจการและบริษัทต้องหยุดการดำเนินงานต่อเนื่อง
* ประเมินการนำเสนอ โครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการ และเหตุการณ์ในรูปแบบที่ทำให้มีการนำเสนอข้อมูล  
  โดยถูกต้องตามที่ควรหรือไม่
* ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรม  
  ทางธุรกิจภายในกลุ่มกิจการเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุม  
  ดูแลและการปฏิบัติงานตรวจสอบกลุ่มกิจการ ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายในหากข้าพเจ้า  
ได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

**ไพบูล ตันกูล**

ผู้สอบบัญชีรับอนุญาตเลขที่ 4298

กรุงเทพมหานคร

25 กุมภาพันธ์ พ.ศ. 2564

**บริษัท อาร์ แอนด์ บี ฟู้ด ซัพพลาย จำกัด (มหาชน)**

**งบการเงินรวมและงบการเงินเฉพาะกิจการ**

**วันที่ 31 ธันวาคม พ.ศ. 2563**